khistorydata/jeongjo-sjw-relations huggingface dataset:
정조 12년
洪仁浩以刑曹言啓曰再昨日動駕時南部居良人崔斗星擊錚於衛外故取考其原情則以爲丙午七月分泗川人金應湖來懇渠父曰方爲巨濟人金就景金就文等族譜事上京留滯今至屢朔得給錢財亦關大利爲言渠父貸給三百四十餘兩而族譜事出場後渠父與應湖偕往金就景處傳給族譜則只給百兩其餘二百四十餘兩經年遷就故連三次下去泗川及巨濟更無分錢收捧憤鬱成病今年正月客死泗川而八耋祖母尋覓渠父有若生存罔涯之情當如何哉乞令金就景金應湖等欺騙錢財使人自斃之罪自本道重勘後厥錢亦卽推給以爲掩葬之地云矣常漢輩之債物徵推內而有法司外而有營邑則乃以幺麽至微細之事冒犯天聽若是無難揆以民習萬萬痛駭原情勿施自臣曹考律嚴勘何如傳曰允
정조 12년
洪仁浩以刑曹言啓曰再昨日動駕時帽子廛市民康德一等擊錚於衛外故取考其原情則以爲渠廛以國初設立之廛載在市案行賣之物貨卽各色香三升氈軸帽子針子等諸種而針子一種近爲床廛人所盜賣蓋東床廛人符同本署書員偸竊市案刀擦床廛物貨中貫子之貫字冒錄渠廛物貨中針子之針字事竟發覺幻弄之廛人及該吏等遲晩侤偣尙在本署且春間因市案幻弄事飭敎截嚴有釐整市案分置廟堂之命故渠等以是呈訴廟堂床廛人幻弄之罪竊意快戢矣本署提調以通共買賣之意筵稟定奪渠等以當當本廛通共發賣不無冤抑而事經筵稟不敢更煩但遵朝令擧行矣床廛人不念筵稟決處之自別反生搉利之計呈狀本署則題辭內前堂業已處決至徹筵席則紛紛呈訴民習可駭云云及承此題益信筵稟之莫重矣至床廛人第三訴而有反案之題則床廛人稱以亂廛無慮四五百各持木椎吶喊突入無論老少見輒亂打所謂亂廛被捉人驅納平市署則本署竝與床廛人而移送刑曹自刑曹床廛人以不遵朝令毆人成傷杖一百勘律渠廛人則笞五十照律而不論亂廛之律渠等又以此告于漢城府則題辭內市案的實何以亂廛床廛三所任照律勘處以兩法司處決觀之亂廛之規一從市案可知伏乞令該曹取閱市案與前後文案先治其刀擦幻弄之罪仍禁其蔑法亂賣之習云矣針子買賣匪今斯今當初主管必有其處而兩廛人之忽地起鬧屢煩呼籲者誠莫知其故苟有所冤則呈於該司事理當然而今乃以至微細之事驚動天聽民習可駭狀頭自臣曹照律勘處本訟則詳考市案從公決處俾無紛紜呼冤之弊事分付平市署何如傳曰令平市署斯速從公決給事自廟堂嚴飭如不指一決折復有煩籲之弊則該堂難免其責民習亦不可不嚴懲此意一體分付可也
정조 12년
洪仁浩以刑曹言啓曰再昨日動駕時京畿楊州居金信潮擊錚於衛外所當捧供以入而其父天欽之當初所坐關係隄防自島出陸已是寬典則敢生希倖之望屢犯驚動之罪者固萬萬駭然而特以事係四件每每容貸故信潮之心睯不知畏若値動駕之日輒犯呼籲之擧一年之內至再至三國綱所在誠極寒心原情勿施照法嚴勘何如傳曰允
정조 12년
洪仁浩以刑曹言啓曰再昨日動駕時慶尙道長鬐居良人金聖乞擊錚於衛外故取考其原情則以爲丙午五月分慶熙宮修理時磊碌五百斗卜定故渠等數十村民盡力採納則五百斗價租二千三百四十三石十一斗四升二合劃下而只給七百四十五石租四百十二石九斗八升七合稱以私儲磊碌八十斗買條虛錄三百石上納時浮費用下爲言租百石謂以兵營扇子竹價用下租二百石稱以雇價租二百三十九石各廳將吏處帖下爲言租三百四十七石一斗二升五合直歸官用巧作名色中間消融乞令磊碌價租一千五百四十九石六斗一升二合推給云矣金聖乞之敢以四件外事肆然犯蹕萬萬猥越原情勿施自臣曹考律勘處至於本事該縣監之虛張名目中間消融誠如所訴則事甚痛駭令本道道臣詳査決處後狀聞之意分付何如傳曰允誠如所訴該縣事萬萬可駭使之嚴査狀聞可也
정조 12년
洪仁浩以刑曹言啓曰因義禁府啓辭左右廳行首捕校鄭德壽等發配事批旨內出付該廳退限五日過五日後卽爲還囚此意亦令刑曹知悉事命下矣逃躱罪人金宗純今已過限尙不捉納依初下敎右邊之次捕校金百齡今方嚴囚而左邊之次捕校徐鵬瑞曾經僉使移義禁府處之何如傳曰允
정조 12년
洪仁浩以義禁府言啓曰保放罪人鄭德壽崔昌奎等退限五日過五日後卽爲還囚草記事命下矣五日之限止於昨日而逃躱罪人尙未捕促云鄭德壽崔昌奎等依前嚴囚之意敢啓傳曰知道
정조 12년
洪仁浩以義禁府言啓曰因刑曹啓辭左邊之次捕校徐鵬瑞移本府嚴囚事允下矣徐鵬瑞今方待命卽爲嚴囚之意敢啓傳曰與刑曹在囚人姑爲保放過五日畿沿直爲發配後草記
정조 12년
洪仁浩以義禁府言啓曰閔致和邊遠定配事承傳啓下閔致和咸鏡道三水府邊遠定配而以承傳內辭意具罪目依例發遣府羅將押送配所何如傳曰允
정조 12년
刑曹啓目慶尙道順興居奴權乭擊錚原情云云所供如此上裁何如判付啓誠如所訴本倅鄭持淳事極爲駭妄令本道道伯詳査仍具意見狀聞後稟處爲旀査官是在李正模朴宗厚李大永洪元燮等處自本曹發緘使之詳陳査報事實以聞爲良如敎
정조 12년
副校理沈興永疏曰伏以經筵之曠殆數月矣銀臺日稟只歸備例玉署輪直便作冗官如臣謏寡雖挾經傳而趨文陛固何足仰裨於聖學之萬一而法講故規旣重且大則不可久曠也著矣昔衛公宋帝不過中主也尙能進箴於遲暮之時亦且譚經於風雪之中千載之下傳爲美事則伏況以聖上不世出之姿當今日大有爲之會豈容虛徐度日伈泄牽過乎顧今暑褪涼生尤合開講伏願殿下日御經筵頻賜接對無規規於誦讀之末無切切於章句之間勉加探頤之實功庸遂體行之明驗千萬幸甚臣於近日小蔭閔致和事有不勝駭惋者略此附陳焉奸黠之性早穿利竇意外蒙恩濫通仕籍而其所揣手營心罔非圖賄之事撑腸拄腹都是害人之謀以其地則釁累之不可洗也以其職則卑微而不足道也然而或憑同硏之誼賣心絶之親友或藉連家之勢欺面諾之姻戚譸張浮言誑惑流俗有識之隱憂世道之貽害容有極哉方今化理昭明陰沴屛遁鬼魅擣扤莫能逃於淵鑑之下則雖有地處官職百倍於渠者固不敢跳踉矧如渠蟣蝨之賤者乎第其邪說易入於愚昧利誘殆遍於蠢騃東西攛那左右閃忽將有難言之慮不測之憂則早折奸萌一時爲急臣謂繕工副奉事閔致和爲先施以邊遠定配之典斷不可已也云云答曰省疏具悉首陳事當體念閔致和事觀於疏中論列無非罔赦請律亦可謂歇勘然先施遠配之律亦無不可所請先爲依施止
정조 12년
戊申九月初四日巳時上御重熙堂右承旨入侍時右承旨徐鼎修假注書白慶楷記事官尹行任金祖淳以次進伏訖上命書傳敎曰守禦使金鍾秀兼帶金吾之任許遞至於文任自前自有所執云亦爲許遞政官牌招開政差出命退承史以次退出
정조 12년
戊申九月初四日未時上御誠正閣都承旨守禦使入侍時兼都承旨沈豐之假注書白慶楷編修官曺亨壽記事官李宗烈守禦使金鍾秀以次進伏訖上命書傳敎曰今聞守使筵奏所執不無所據禁衛營留陣以他大將代領爲好摠使亦在留陣令廟堂詳考可據前例論理草記命退諸臣以次退出
정조 12년
戊申九月初四日酉時上御重熙堂坐直承旨入侍時右副承旨洪仁浩假注書白慶楷記事官李相璜金祖淳以次進伏訖上命書傳敎曰是年是陵展謁意豈偶然誕彌之舊甲拜陵之舊甲皆適重回靖陵親祭祭文當親撰宣陵攝祭祭文亦當親撰而香祝親押詣齋殿後爲之以此分付命退承史以次退出
정조 12년
兼都承旨沈豐之藥院直左承旨李亨元齋直右承旨徐鼎修齋宿假承旨李時秀齋宿趙衍德齋宿左副承旨尹行元齋宿右副承旨洪仁浩齋直同副承旨李敏輔齋宿注書金孝建齋宿一員未差假注書李貞運藥院直白慶楷齋直事變假注書申若樞仕
정조 12년
李亨元啓曰備邊司郞廳來言今日賓廳日次而陵幸親祭齋戒相値不得來會云矣敢啓傳曰知道
정조 12년
李亨元啓曰明日大駕詣宣陵入齋室後王大妃殿惠慶宮問安何承旨進去乎敢稟傳曰假承旨趙衍德進去
정조 12년
申星模在外代以申若樞爲事變假注書
정조 12년
李亨元啓曰事變假注書申若樞時無職名令該曹依例付軍職冠帶常仕何如傳曰允
정조 12년
傳于李亨元曰右副承旨入侍
정조 12년
備邊司以徐有寧爲禁衛營留陣代領大將
정조 12년
李亨元啓曰禁衛營留陣代領大將徐有寧卽爲牌招聽傳敎何如傳曰允
정조 12년
以記事官金孝建書啓傳于李亨元曰觀此摘奸史官書啓幸無大弊殊可喜也然諸般執頉之外至於私養山木斫伐一款最爲無勢窮民難支之弊端雖在富民有勢力者年復年納賂圖免亦一切苦之瘼向因前畿伯狀請東西郊道路庶除此弊而今番是行以其無規模無定式之故貽弊如許受弊依舊旣發之後不可仍置當該地方官事過後令廟堂論罪作奸吏鄕亦令該道査出嚴治以懲日後其餘條件下廟堂回駕後草記回啓
정조 12년
李亨元以兵曹言啓曰今九月初六日大駕詣宣陵靖陵展謁時右邊捕盜大將徐有大以訓鍊大將領軍隨駕矣回鑾間左邊捕盜大將趙心泰姑令兼察何如傳曰允
정조 12년
李亨元啓曰因兵曹草記今此行幸時右邊捕盜大將徐有大以訓鍊大將領軍隨駕矣回鑾間左邊捕盜大將趙心泰姑令兼察事允下矣左邊捕盜大將趙心泰卽爲牌招聽傳敎何如傳曰允
정조 12년
李亨元啓曰今此幸行時宣傳官李儒敬陞資申光輅方在待勘中李商一拿處各差備無以備員云何以爲之敢稟傳曰申光輅分揀李商一放嘉善行首或有可據之例乎溯考久遠謄錄令該曹論理草記如有之仍任如無之口傳差出可也
정조 12년
李亨元以兵曹言啓曰政院啓辭今此幸行時宣傳官李儒敬陞資申光輅方在待勘中李商一拿處各差備無以備員云何以爲之敢稟傳曰申光輅分揀李商一放嘉善行首或有可據之例乎溯考久遠謄錄令該曹論理草記如有之仍任如無之口傳差出可也事命下矣取考臣曹所在久遠謄錄則雖無嘉善宣傳官之例而以禁軍將五衛將忠壯將論之則或有嘉善以上階通瀜備擬之規況此行首宣傳官其所職任比他自別以嘉善宣傳官仍察似無所礙而事係官制自下不敢擅便何以爲之敢稟傳曰依草記施行
정조 12년
李敏輔以內醫院官員以都提調提調意啓曰今此慶尙監司封進大紅柹子比前體小亦未紅熟事體所在誠極未安當該監司金光默從重推考何如傳曰允
정조 12년
李亨元以兵曹言啓曰闕內留都大將李𡊠從事官徐美修時無職名口傳付軍職何如傳曰允
정조 12년
兵曹口傳政事副司果徐美修
정조 12년
李亨元以武一所差備官以試官意啓曰昨日以本所城內不得砲放之意草記矣批旨內議于廟堂事命下矣臣尙鎭等發遣主掌官軍器主簿辛弼垕問議于領議政金致仁左議政李性源右議政蔡濟恭則以爲城內砲放非所可論而國試原規亦難變通各技畢取後砲放則暫爲移設於洗馬臺似合事宜云矣廟堂之議如此臣等恭俟處分之意敢啓傳曰知道不必別設洗馬坪各技畢試後一所試官進詣二所銃技試取可也
정조 12년
李亨元以武一所差備官以試官意啓曰本所今日平明開場自地字木箭試取之意敢啓傳曰知道
정조 12년
李亨元以武二所差備官以試官意啓曰臣所今日平明開場自玄字半字木箭仍爲試取之意敢啓傳曰知道
정조 12년
李亨元以武一所差備官以試官意啓曰今日本所木箭應射擧子自天字五十人至地字二十三人內具三矢二十九人二矢十四人一矢十四人入格合爲五十七人而地字未畢試日暮姑停之意敢啓傳曰知道
정조 12년
李亨元以武二所差備官以試官意啓曰臣所今日自玄字半字至黃字半字木箭試取入格六人昨日入格七十一人合爲七十七人內三矢入格二十七人二矢入格二十九人一矢入格二十一人矣木箭今已畢試鐵箭鱗次試取之意敢啓傳曰知道
정조 12년
李亨元以武二所差備官以試官意啓曰臣所今日自天字至玄字半字木箭試取入格七十一人未及試取四十八人日暮姑停之意敢啓傳曰知道
정조 12년
李亨元以武一所差備官以試官意啓曰陵行相値明日則姑爲撤場待回鑾復設之意敢啓傳曰知道
정조 12년
李亨元以武二所差備官以試官意啓曰明日陵行相値姑爲撤場之意敢啓傳曰知道
정조 12년
李亨元以扈衛廳別將以留都大臣領議政金致仁意啓曰臣承命留都一依兵曹啓下事目率領扈衛軍官軍士今日申時量結陣扈衛之意敢啓傳曰知道
정조 12년
李亨元以禁衛營言啓曰卽者都巡執事金龍弼所告內去夜二更量耀金門北邊第一軍鋪衛軍點考則一名無端見闕故以該所書員使卽代立經夜云莫重宮墻警衛之地有此軍鋪軍闕點之擧事極驚駭當該分軍部將令該府拿問處之何如傳曰允
정조 12년
李亨元以兵曹言啓曰去夜二更量耀金門北邊第一軍堡衛軍一名禁衛營都巡邏時闕點自本營該部將草記請罪矣宮墻外守直軍之關係何等嚴重無端闕直致有此執頉之擧事之驚駭莫此爲甚臣之不能檢飭之失惶恐待罪而當該曹司衛將令該府拿間處之部將汰去闕直軍士與衛所該吏移法司從重科治何如傳曰允卿則推考部將已拿處勿論可也
정조 12년
李亨元以兵曹言啓曰玉堂水閣西邊一間行閣頹圮處今已圍排樹柵把守軍八名分付該營還入直之意敢啓傳曰知道
정조 12년
李亨元以備邊司言啓曰頃因黃海監司狀啓各樣軍布許令以錢代納而其中稍勝處錢木參半之意覆啓行會矣卽見該監司李敬倫狀啓則以爲本道綿歉實是擧一道通同之災無此淺彼深之差殊揆諸民情參以所見尤甚差勝終難分二請令廟堂稟旨分付矣如無稍勝處更爲狀聞之特敎寔出於軫彼此之俱歉慮區別之或難則今於更請純代之後有難靳持特爲仰承德意竝令純錢代納而第念在藩臣道理則固當更加周諮細察民情然後擧實仰請亦未爲晩而聖敎纔下狀本卽到殊無消詳審愼之意事體所在誠甚未安道臣從重推考何如傳曰依草記特以純錢代納道臣狀請出於爲民推考分揀可也
정조 12년
李亨元以訓鍊都監言啓曰今此幸行時建陽門西營入直禁衛鄕軍以訓局餘軍替代事該營草記傳曰知道建陽門及西營軍勿爲替把而訓局餘軍屬之弘化門留都陣可也事命下矣兩處入直軍一百四十名將官率領屬之弘化門留都陣之意敢啓傳曰知道
정조 12년
李亨元以訓鍊都監言啓曰因兵曹草記玉堂水閣西邊行閣頹圮處今已樹柵把守將校解送軍則還入直所之意敢啓傳曰知道
정조 12년
洪仁浩以禁衛營言啓曰依傳敎建陽門及西營軍勿爲替代仍爲把守之意敢啓傳曰知道
정조 12년
李亨元以御營廳言啓曰本廳哨官朴大圭受由下鄕過限不來事關紀律汰去之意敢啓傳曰知道
정조 12년
李亨元以守禦廳言啓曰今此幸行時各營諸色標下餘軍量宜作隊將官領率留待入直本營事自兵曹節目啓下矣本廳中軍李漢泰以武一所試官進去故以左別將金㷞姑爲兼察別破陣四十名標下軍四十名量宜作隊領率將官今月初五日申時量依例留營入直之意敢啓傳曰知道
정조 12년
徐鼎修以工曹言啓曰今此宣陵靖陵幸行敎是時馬匹載涉專在津船而四津船除置本津外目下所餘不過爲五十隻以此萬無分排過涉之勢而卽今隨駕諸軍門各自執置不肯放出一步地公私卜馱許多來往幾至不能通涉之境以此推之則明日多數軍馬雖使屢次分涉無以推移亦有益致喧聒之慮自先廂以後依行陣次第輪回渡涉然後船隻可無苟艱之患而涉津時爭先喧譁之弊庶可易禁津船則諸軍門無敢先執之意分付何如傳曰允若不別般約束別般作綜何以禁喧鬧禁紛爭以此草記招致備郞往傳于留都大臣又各嚴飭各營各司出宮後另送郞校以考勤慢犯者論罪之意一體傳諭可也
정조 12년
知義禁尹塾疏曰伏以臨館試藝羽旄瞻美移次經宵玉候診康大小臣僚孰不同欣仍伏念臣以景慕宮提擧舁疾隨行者于今五箇月矣病中一心夙宵憂惶竭力趨奉亦不如誠每欲引疾辭遞而有不敢者日月已多矣千萬夢想之外以知金吾末擬受除在臣義分當竭蹶趨膺而第臣曾以本宮肅嚴之地不當兼行秋曹堂上見蒙許遞差後又除知金吾亦未敢肅恩而旋遞今於見職前後處義必無異同動駕在卽而引義未肅尤切惶懍玆不得不略控短章敢暴微執伏乞聖慈俯燭臣難冒之實特許改削仍治臣瀆擾之罪千萬幸甚云云答曰省疏具悉所辭依施
정조 12년
戊申九月初五日辰時上御重熙堂工房承旨入侍時右承旨徐鼎修假注書白慶楷記事官尹行任金祖淳以次進伏訖上曰戶曹判書入侍賤臣承命出與戶曹判書徐有隣偕入進伏上曰今則船艙其果訖工而船隻亦無不足之慮耶有隣曰然矣命退承史以次退出
정조 12년
戊申九月初五日酉時上御重熙堂右副承旨入侍時右副承旨洪仁浩記事官金孝建李相璜金祖淳以次進伏訖上命書傳敎曰作門信地何等審愼今聞靖陵齋室在於訓局陣作門之外云若此則入齋室時當出就作門外始可還入乎事未前聞萬萬駭然該大將所當重勘而眞所謂臨陣易將爲先施以越捧五等之典當該節目事知事過後令攸司科治作門信地斯速改磨鍊事嚴飭該營命退諸臣以次退出
정조 12년
兼都承旨沈豐之藥院直左承旨李亨元隨駕直右承旨徐鼎修隨駕宿假承旨李時秀隨駕宿趙衍德隨駕宿左副承旨尹行元藥院直右副承旨洪仁浩病同副承旨李敏輔隨駕直注書金孝建隨駕宿一員未差假注書李貞運藥院直白慶楷隨駕直事變假注書申若樞守宮直
정조 12년
上在宣陵齋室停常參經筵
정조 12년
詣宣靖陵展謁罷後仍爲入齋室後內閣政院玉堂藥房朝廷二品以上六曹堂上口傳問安答曰知道
정조 12년
傳于李亨元曰出宮門路以協陽門爲之
정조 12년
李亨元啓曰一提學金鍾秀繕工提調徐有隣有稟達事請對矣傳曰入侍
정조 12년
備邊司以李夔爲廣州府尹
정조 12년
有政吏批判書鄭昌順進參判洪秉纘病參議曺允大受由以趙鼎鎭爲京畿監司林蓍喆爲楊州牧使洪復浩爲果川縣監李英裕爲衿川縣監
정조 12년
李亨元啓曰明日王大妃殿惠慶宮問安何承旨進去乎敢稟傳曰假承旨趙衍德進去
정조 12년
傳于李亨元曰明日還宮時刻待下敎爲之
정조 12년
靖陵親祭敎是時亞獻官左議政李性源終獻官右議政蔡濟恭贊禮禮曹判書李在簡典祀官奉常正李壽咸陵司直長朴英源執禮副應敎李敬五執尊應敎李宗變大祝奎章閣待敎尹行任祝史副修撰宋翼孝齋郞修撰金啓洛贊者引儀崔珽引儀金東覽謁者引儀成元柱兼引儀李持淳贊引假引儀李英孝兼引儀李孝達祭監監察南基萬監察趙景鎭
정조 12년
戊申九月初六日丑時上詣宣陵靖陵展謁入侍時左承旨李亨元右承旨徐鼎修假承旨李時秀趙衍德右副承旨洪仁浩同副承旨李敏輔記事官金孝建假注書白慶楷記事官李相璜金祖淳一提學金鍾秀檢校直提學徐有防李秉模檢校直閣金載瓚鄭東浚待敎尹行任以次隨駕上具戎服乘輿出宣化門藥房都提調金熤提調沈豐之副提調尹行元等進前奏曰晨氣稍涼此時勞動伏惟聖體若何上曰一樣矣出協陽門降輿乘馬出敦化門由崇禮門至西氷庫御幕次亨元進前奏曰卽伏見畿伯狀本江水添篙紅箭門內外幾至沒脛其在愼重之道有難渡涉萬萬罔措矣一提學金鍾秀繕工提調徐有隣請對奏曰大駕臨江而船艙未完潦水方生天明前決不可進發故仰達矣上曰卿等與兵判偕往看審後來奏鍾秀曰水漲難渡則臣等亦無越去之望矣上曰第往見之鍾秀等還奏曰水圍船艙平地數十間許幾至沒脛目今所見駕由此路恐無可論而此去孝昌墓不遠大駕暫詣墓所以待水退似好矣上曰明日異於他日還御墓齋殿未爲不可而陵幸事體自有所重決不可退一步矣卿等更爲往審形止左議政李性源右議政蔡濟恭請對上曰入侍性源進前奏曰秋雨漲溢雖云意外船船水沈前所未聞以致久御帳殿遲奏櫂功揆以國體萬萬寒心京畿監司洪秀輔爲先罷職何如上曰依爲之出擧條日已晏船艙尙未完築時任大臣請對上掩窓不爲卽接命孝建問其所奏之言性源曰日勢已晩完役無期以畿邑民丁有難速完調發隨駕軍兵使之董役似好故敢達矣上命孝建傳諭曰一提學及繕工提調方往役所姑俟之無妨卿等退去可也時原任大臣又爲請對齊進帳外領敦寧洪樂性判府事李福源以爲暫爲移御江榭精潔處爲好判府事李在協兪彦鎬以爲還宮之外更無他道左議政李性源以爲許發先後廂軍一齊赴役爲好濟恭無所奏上曰右相何無一言耶濟恭勵聲披帳含淚而對曰臣竊以爲今日朝廷大可寒心矣畿伯狀本之入來今爲幾時而小大臣工無一人挺身出謀徒事紛聒束手坐觀日將至晡野次停蹕此何國體此何臣分以堂堂千乘之國阻一衣帶之水至有回鑾住駕之議今日朝廷其可曰有一臣子乎孝廟朝幸行時橋梁爲潦水所衝猝地漂流其時畿伯將被梟首之典而特貸一律猶施竄配矣今番亦斬一臣之頭以嚴紀律然後可謂有朝廷矣左右環聽者莫不灑然變色上開窓召見曰卿言是矣予之終日掩幃不接卿等者蓋有意焉今日國體朝綱雖曰掃地船艙小事卽有司存予豈煩辭令乎濟恭曰臣意則命畿伯戶判及兩局將臣眼同監董竝力補築定其時限若不能趁及則以軍律從事臣等亦出而董役如有怠慢者俾得便宜處置則庶可速完矣性源曰平常無事之時軍律從事豈可輕議乎濟恭曰不然矣大駕臨江自曉至午阻水不涉往策所罕豈容循常爲之乎上曰戶工判及兩局將臣纔命眼同修築卿亦出而莅之不用命者依卿意擧行濟恭曰臣手下無帶率軍卒有難行令兼帶軍門都提擧之大臣進往似好矣上命訓御兩營前排各十雙出給仍敎曰卿則進詣船艙所各別嚴飭可也性源曰臣請同往上從之命宣傳官肅靜牌及豹尾旗使之待令如過時未築戶判以下董役之臣直爲拿入於帳殿命亨元書傳敎曰政官牌招開政監司守令有闕之代以隨駕人中差出上曰今日新除授守令竝先進去後謝恩出榻敎上曰京畿監司趙鼎鎭廣州府尹李夔先進去後謝恩密符以前監司前府尹所佩密符仍佩出榻敎上連遣宣傳官往審役處命拿入前京畿監司洪秀輔前廣州府尹李泰永前楊州牧使朴天行等敎曰爾等身爲道伯守令當初船艙旣未完築末後潦漲又不修補致有許久留蹕之境目今日勢已晩渡涉無期爾等烏可免一律而特施寬貸之典姑不處分使之白衣董役以贖前罪又若一味玩愒不善擧行當以其罪罪之矣仍拿出大臣將臣及戶判新舊道伯守令齊會監董果川廣州民人隨駕軍兵左右觀光人不待朝令爭先趨赴逆致餘船於船艙水生處麟次布置以船中什物鋪其上時未申而役已畢左通禮跪啓請外辦上乘輿出幕次至船艙兵曹判書李文源跪啓請駐蹕宣傳官命起應退文源跪啓稟陞船艙號令命起應退宣傳官跪啓稟陞船號令放信砲三聲上降輿御龍舟文源跪啓行船號令命起應退宣傳官跪啓行船號令吹大角三聲放起火一枝各營亦吹角放起火宣傳官跪啓稟鳴金三下大吹打點破點五方旗招各營亦鳴金大吹打點旗龍舟進泊南邊船艙宣傳官跪啓稟鳴金三下吹打止各營亦鳴金吹打止文源跪啓下船號令命起應退宣傳官跪啓稟下船號令放起火三枝上下龍舟乘輿過船艙有隣奏曰船艙新築保無不完之慮而臣等愚意以爲低擔步輦恐合愼重之道矣右相以爲萬民觀瞻依前高擔以示船艙完築乘輿穩涉之喜爲好云矣上曰予意政如此豈可低擔乎降輿乘馬上命書傳敎曰當日還宮必致侵夜明日當還宮以此知悉駕至陵洞口下馬乘輿入大次改具翼善冠黲袍乘輿至靖陵紅箭門外降輿詣版位行四拜禮仍詣陵上及碑閣奉審仍行酌獻禮贊禮導上詣尊所西向立亨元酌酒鼎修以爵受酒贊禮導上詣神位前北向立贊禮啓請跪上跪亨元捧香盒時秀捧香爐跪進贊禮啓請三上香上三上香時秀奠爐于案鼎修以爵跪進贊禮啓請執爵獻爵上執爵獻爵以爵授鼎修奠于神位前贊禮啓請俯伏興少退北向跪上俯伏興少退北向跪行任讀祝訖贊禮啓請俯伏興平身上俯伏興平身贊禮導上降復位行亞獻禮性源入就位行禮如儀行終獻禮濟恭入就位行禮如儀贊禮導上行四拜禮贊禮導上詣望燎位禮畢上詣版位行辭陵禮出紅箭門外乘輿詣宣陵紅箭門外降輿仍詣版位行四拜禮詣大王陵上王后陵上及碑閣丁字閣奉審訖仍詣版位行辭陵禮出紅箭門外乘輿還齋室承史承命少退
정조 12년
兼都承旨沈豐之藥院直左承旨李亨元坐直右承旨徐鼎修坐直左副承旨尹行元坐右副承旨洪仁浩病同副承旨李敏輔坐注書金孝建病一員未差假注書李貞運藥院直白慶楷仕直事變假注書申若樞仕
정조 12년
詣孝昌墓入齋室後內閣政院玉堂藥房口傳問安答曰知道
정조 12년
傳于李亨元曰雖是應行之事今番兩日事役可謂初見江民中曳船人等令京兆修整成冊各給兩日料米事分付該廳
정조 12년
傳于李亨元曰右承旨牌招入直
정조 12년
李亨元以武二所差備官以試官意啓曰臣所今日鐵箭至黃字半字應射擧子爲四人而竝爲具三矢入格與再昨日入格七十人合爲七十四人矣鐵箭今已畢試片箭鱗次試取之意敢啓傳曰知道
정조 12년
李亨元以兵曹言啓曰今九月初六日軍號分軍部將洪愼五齎來到城門外從門隙傳于部將沈尙之初七日天明始到敦化門外傳于本曹雖是夜巡已撤之後頒號常例不可全廢故仍卽頒布各處而去夜之當布者翌日之始布事未前有實關後弊臣方惶恐待罪而洪愼五沈尙之之晩傳不可無罪拿問嚴處何如傳曰允爾則勿待罪可也
정조 12년
李亨元以兵曹言啓曰依下敎今番幸行時隨駕內吹螺赤及龍虎營兼內吹等處木綿考例施賞之意敢啓傳曰知道
정조 12년
戊申九月初七日辰時上還宮入侍時左承旨李亨元右承旨徐鼎修假承旨李時秀趙衍德同副承旨李敏輔記事官金孝建假注書白慶楷記事官李相璜金祖淳一提學金鍾秀檢校直提學徐有防李秉模檢校直閣金載瓚鄭東浚待敎尹行任以次侍立上曰承候大臣入侍賤臣承命出與判府事徐命善領敦寧洪樂性判府事兪彦鎬李在協左議政李性源右議政蔡濟恭偕入進伏命善等曰祗謁仙寢聖慕克伸移次經宿勞動旣多伏惟聖體若何上曰一樣矣濟恭曰昨日船艙修補之役百姓爭赴民情可見第船中什物擧皆輸入於補階中恐有軫念之道矣上曰當別般酬勞矣命善等退出上命書傳敎曰昌嬪墓王子永陽君墓遣內侍替酌又命書傳敎曰墓在咫尺仰體聖意豈可虛過故參議金復衍故判書金孝大墓遣禮官致祭又命書傳敎曰誕彌舊甲御極舊甲重廻於是歲祗謁行祀感慕冞深況丙午乙巳孝陵康陵或愴故事或當周甲皆有拔例賞典靖陵陵官竝陞六宣陵陵官竝陞敍守僕以下守護軍京事知守僕等皆令該曹考例施賞奉恩寺僧徒亦令該曹參考各年前例從厚例亦爲施賞事分付又命書傳敎曰百官揷羽又命書傳敎曰內吹考例施賞又命書傳敎曰今日巡監軍以昨日巡監軍仍又命書傳敎曰自陵洞口至崇禮門外捧上言上曰宣傳官柳孝臣事過後拿處出榻敎上曰當該司鑰從重推考出榻敎還宮時至上具戎服揷羽乘輿出齋殿至陵洞口降輿乘馬至火巢外少駐御幕次亨元曰今日動駕駐蹕小次衛內諸玉堂無端入來極爲未安竝推考警責何如上曰雖因生疏所致更思不可無飭從重推考至於殿座咫尺之地所謂引陪高聲辟入於俯瞰處事未前有尤極無嚴該隷令攸司囚禁嚴治可也出擧條乘馬至津頭下馬詣晝停所御幕次亨元曰軍號傳布何等嚴重而當夜頒下翌曉始傳雖緣部將之遲滯都是該曹之不飭事未前聞極爲駭然當該兵曹堂上所當論勘而本院請推之外無他可施之罰何以爲之乎敢稟上曰從重推考可也出擧條命京畿監司趙鼎鎭招集廣州果川等民人命書傳敎曰昨日船艙之役廣州果川民人之挾岸觀光者不待官令爭先赴役渠輩所言出於由中董役之大臣目見來奏其心可見其勞宜酬大抵御極之後無一惠政之下究而蠢彼小民視我若父母如子趨事予心愧愧尤無爲喩今日旣命道伯地方官率民人來待帳殿惠及小民莫如餉與還間闊狹廣州果川軍餉還穀當年條特竝除耗軍與民一也昨日隨駕軍兵之褰袴沾體爭先爲役雖與小民有異亦不可無記念之擧隨駕營中旬回駕後卽爲設行以爲慰悅之擧至於船人之勞役今番爲最船上什物之取用亦多宜有拔例蠲惠大小船隻均廳當年稅納錢一等蕩減事分付命時秀宣諭訖乘輿至船艙降輿御龍舟如昨儀是日軍兵及各司隷徒渡涉之時一船致傷人皆泅出而傳說甚過擾擾未定亨元奏曰臣採訪於沙格探問於江邊等七十餘人同乘一舟果至破船之境而或移坐他船或挽執經纜人命則無一見敗擧皆利涉所聞增衍極爲驚駭顧今風括波穩之時豈有是理臣無異目擊故敢達矣左右聞之始自定焉至北邊船艙乘輿至路上降輿乘馬上曰孝昌墓歷臨時百官行禮置之軍兵路上留住出駕前下敎至孝昌墓洞口下馬乘輿入齋室改具翼善冠黲袍臨墓上行奠酌禮仍臨宜嬪墓奠酌還入齋室改具戎服乘轎出齋室至紅箭門外命漢城判尹徐有防招集五江民人敎曰爾等兩日曳船其勞不些宜有酬勞之擧玆今賑廳每名下各給兩日料米而或有中間縻費之慮以錢代給爲好以此分付可也駕由崇禮門入敦化門至協陽門外降轎乘輿還內諸臣以次退出
정조 12년
戊申九月初七日酉時上御重熙堂坐直承旨入侍時左承旨李亨元假注書李貞運記事官李相璜金祖淳以次進伏訖上曰待敎入侍賤臣承命出與待敎尹行任偕入進伏上命讀公事書判付訖命書傳敎曰上言當回啓擊錚人當捧供而判堂病重勢難行公云許遞前望單子入之待開門牌招察任命退承史以次退出
정조 12년
兼都承旨沈豐之坐行左承旨金思穆坐右承旨李亨元坐直左副承旨徐鼎修坐右副承旨尹行元藥院直同副承旨李敏輔坐直注書金孝建病一員未差假注書李貞運藥院直白慶楷仕直事變假注書申若樞仕
정조 12년
王大妃殿惠慶宮中宮殿內閣政院玉堂藥房朝廷二品以上六曹堂上口傳問安答曰知道
정조 12년
藥房都提調臣金熤提調臣沈豐之副提調臣尹行元啓曰先陵展禮聖慕冞深墓所歷臨聖懷益新經宿回鑾勞動且多伏未審夜間聖體若何寢睡水剌之節亦何如今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 12년
李亨元啓曰來十一日輪對日次矣敢稟傳曰爲之
정조 12년
李亨元啓曰來十一日朝參日次矣敢稟傳曰停
정조 12년
李亨元啓曰判義禁李命植除拜後過三日不爲出肅依定式推考警責仍卽牌招察任何如傳曰允
정조 12년
李亨元啓曰右副承旨洪仁浩同副承旨李敏輔今日不爲仕進卽爲牌招何如傳曰允右副承旨許遞前望單子入之待下批牌招
정조 12년
承旨前望單子入之金思穆落點
정조 12년
傳于金思穆曰今日旣以翌日問安入來再明日次對進定於今日
정조 12년
備忘記京畿監司趙鼎鎭楊州牧使林蓍喆廣州府尹李夔下直各長弓一張長箭一部片箭一部筒兒一箇賜給
정조 12년
刑曹判書前望單子入之李秉模落點
정조 12년
李亨元以備邊司言啓曰昨日回鑾時訓局別隊兵馬所騎船隻傾圮馬兵一名致傷云聽聞所及萬萬驚愕此必船小人多冒危爭先之致特敎嚴飭何如而爲大將者苟能預爲約束另加禁戢則寧有是哉訓鍊大將徐有大拿問定罪該次知諸將官一竝先汰後拿從重勘處何如傳曰允特敎申飭又命別定差員則無論力之及與不及不善擇船不禁爭渡當該差使員問名拿問處之別定差使員南陽府使玉漢禎罷職駕前別抄駕後禁軍皆令落後限日暮從便渡涉至於別隊馬兵則別將處伊時別送令旗使之落後觀勢渡涉該隊之乃獨違令涉險有此隊下軍一名之致傷尤極駭然渰死人令本營另施恤典該別將不可拿問而止爲先定配可也
정조 12년
有政吏批判書鄭昌順牌不進參判洪秉瓚進參議曺允大受由同副承旨李敏輔進啓曰判書鄭昌順牌招不進參議曺允大受由小臣獨政未安何以爲之敢稟傳曰仍爲之以權噵爲工曹判書李在學爲參判李義行爲知義禁李義玄爲儀賓都事文光瑞爲肇慶廟令申昔爲司饔主簿朴英源爲內資主簿申尙權爲南陽府使權恢爲大同察訪
정조 12년
兵批判書李文源進參判具㢞參議宋瑛病參知柳誼入直右承旨李亨元進以李在學爲副摠營朴聖興爲僉知金錫憲爲忠壯將同知單柳孝源僉知二單韓光濟申鴻周副司直金尙集副司正申若樞
정조 12년
李亨元啓曰訓鍊大將徐有大拿問定罪事命下矣兼帶右邊捕盜大將命召及大將牌傳令牌旣已替納在前如此之時有他邊大將兼察之例今番則何以爲之乎敢稟傳曰他大將兼察牌招聽傳敎
정조 12년
傳于李亨元曰留院公事入之
정조 12년
李亨元啓曰今此上言二百七十九張內九十九張已啓下一百十張以猥濫拔去七十張分下各該司次捧入之意敢啓傳曰知道
정조 12년
以副校理沈能翼牌不進罷職傳旨傳于李亨元曰只推更爲牌招
정조 12년
以徐有大囚單子傳于李敏輔曰考律草記
정조 12년
以柳孝臣金鍾翕李東遇囚單子傳于李敏輔曰附過放送
정조 12년
以分軍部將洪愼五沈尙之拿問嚴處傳旨傳于李亨元曰何必拿處令兵判拿入嚴問可也
정조 12년
以司謁手本別監白宗赫等汰去事傳于李亨元曰白宗赫所爲萬萬無嚴後弊所關不可尋常看過爲先除名移送刑曹嚴囚以待處分以懲渠輩無嚴之習行首別監爲先自該廳嚴治司謁自本院招致立庭嚴飭放送
정조 12년
李敏輔以戶曹言啓曰今番宣陵靖陵幸行時吹打手依他營御前吹打兼內吹例施賞後草記事命下矣吹打手梁興柱等三十六名各木二疋合木一同二十二疋依他營門例磨鍊題給之意敢啓傳曰知道
정조 12년
李敏輔以賑恤廳言啓曰今年五月二十二日以後各部字內出幕病民結幕物力及貧窮無依之類給糧與恤典數爻修成冊以入之意敢啓傳曰知道
정조 12년
李敏輔以賑恤廳言啓曰傳曰雖是應行之事今番兩日事役可謂初見江民中曳船人等令京兆修正成冊各給兩日料米事分付該廳事命下矣西部一千二百五十一名南部五百八十一名北部一百名合一千九百三十二名處每名兩日料米一斗從所願代錢四錢式合七百七十二兩八錢本廳郞廳出往江倉依京兆成冊一一分給之意敢啓傳曰知道
정조 12년
李敏輔以武一所試官意啓曰本所今日申時量開場鐵箭自地字試取之意敢啓傳曰知道
정조 12년
李敏輔以武一所試官意啓曰本所木箭應射擧子自地字至宇字半字一百五十人內具三矢九人二矢十五人一矢十二人昨日入格五十七人合爲九十三人而仍自天字鐵箭試取之意敢啓傳曰知道
정조 12년
李敏輔以武一所試官意啓曰本所今日平明開場鐵箭自玄字試取之意敢啓傳曰知道
정조 12년
李敏輔以武一所試官意啓曰本所今日鐵箭應射擧子自玄字至宇字半字十五人內具三矢十三人二矢一人一矢一人通計入格合爲八十九人而仍自天字試取之意敢啓傳曰知道
정조 12년
李敏輔以武一所試官意啓曰本所今日片箭應射擧子自天字至宇字半字八十八人內貫一中二人邊二中一人邊一中四人入格合爲七人而仍自天字騎芻試取之意敢啓傳曰知道
정조 12년
李敏輔以武一所試官意啓曰本所鐵箭應射擧子天字四十五人內具三矢四十二人二矢二人一矢一人而日暮姑停之意敢啓傳曰知道
정조 12년
李亨元以武一所試官意啓曰本所今日騎芻應射擧子自天字至宇字半字七十三人內二中二人一中九人而仍試騎槍無一人入格矣各技今已畢試臣等鳥銃試取次進詣慕華館之意敢啓傳曰知道
정조 12년
李敏輔以武一所試官意啓曰本所今日鐵箭應射擧子自地字至玄字二十九人內具三矢二十二人二矢四人一矢三人而日暮姑停之意敢啓傳曰知道
정조 12년
李亨元以武二所試官意啓曰臣所今日平明開場自黃字半字片箭仍爲試取之意敢啓傳曰知道
정조 12년
李亨元以武二所試官意啓曰臣所今日片箭至黃字半字應射擧子七人內入格爲二人昨日入格二人合爲四人矣片箭今已畢試騎芻鱗次試取之意敢啓傳曰知道
정조 12년
李敏輔以武二所試官意啓曰臣所今日自天字至黃字半字騎芻應射擧子七十四人內三中入格二人二中入格二人一中入格十一人合爲十五人矣騎芻今已畢試鳥銃鱗次試放之意敢啓傳曰知道
정조 12년
李亨元以武二所試官意啓曰臣所今日酉時量開場鐵箭自黃字仍爲試取之意敢啓傳曰知道
정조 12년
李亨元以武二所試官意啓曰臣所今日騎槍應試擧子七十四人無一人入格之意敢啓傳曰知道
정조 12년
李敏輔以武二所試官意啓曰臣所今日自天字至黃字半字片箭應射擧子七十四人內入格爲二人未及試取爲七人矣日暮姑停之意敢啓傳曰知道
정조 12년
李敏輔以武二所試官意啓曰臣所鐵箭應射擧子爲七十七人而今日自天字至玄字入格七十人內具三矢入格五十八人二矢入格九人一矢入格三人合爲七十人日暮姑停之意敢啓傳曰知道
정조 12년
李亨元以備邊司言啓曰卽見摘奸史官金孝建書啓批旨內私養山木斫伐一款最爲窮民難支之弊當該地方官事過後令廟堂論罪其餘條件回駕後草記事命下矣取見其書啓則其一設船艙時最厭避者卽兩邊駕船而船艙監官屢次換改爲弊不小不能禁止之工曹郞廳不可無警責事也其一沿江諸村例出曳船軍而今番軍數最少以許多人戶抄出數少軍額故部隷及洞任輩操縱狼藉各部同然而其中西部之貢德里桃花洞尤甚事也其一外方船艙例取近江私養木而廣州吏校稱以伐木專事顔私勢家山木初不擧論而疲殘之人無論家養山養盡數斫伐爲弊多端事也其一楊根木商朴順福劈連木十餘箇廣州監色稱以買用不給價本不無呼冤之弊事也今以書啓觀之則幸免大段貽弊之端而所謂船艙監官之屢次換船惟意幻弄極爲痛駭曳船軍抄出時部隷洞任之狼藉操縱亦甚無嚴當該不飭之工曹郞廳及西部官員令該府拿問處之該監官部隷洞任令攸司各別科治廣州監色之廉價貿木不給價本果有是也不可置之分付道臣査出嚴治本價卽爲推給私養山作奸吏校依下敎分付嚴繩以爲懲後之地而地方官論罪一款該府使旣因他罪勘斷置之何如傳曰允
정조 12년
李亨元以備邊司言啓曰今日回駕時追後渡涉之人嚴飭四鎭別將盡令穩涉自本司草記事命下矣依下敎各別嚴飭使之馳報而卽接四鎭別將所報則以爲未渡之人今日人定前看檢盡爲渡涉云矣敢啓傳曰知道
정조 12년
李亨元以司僕寺一二提調意啓曰依下敎牽馬倍南貴番內寺馬籍色書吏朴載儉等處元賞外各木七疋從厚施賞之意敢啓傳曰知道
정조 12년
李亨元以兵曹言啓曰依下敎今九月初六日軍號齎來遲滯部將洪愼五沈尙之竝拿入査實則洪愼五所供內以爲矣身雖甚迷劣豈不知軍號之莫重而初六日軍號人定時受出馳到江頭無待令船隻故半夜罔措彷徨於津邊其時問安中使來到艱辛捉船渡涉故矣身冒萬死同騎而所乘船非津船乃是水上船所騎馬不得載來而下船之後脫去所着靴子借着酒幕之藁鞋不分死生步到崇禮門外更點問于巡羅軍則罷漏已爲良久云而城門未開從門隙傳于來待該所書員處云沈尙之所供內以爲該所書員開東時齎來軍號於直所故矣身卽納兵曹其時已爲天明時云矣觀此洪愼五沈尙之供辭則愼五雖或諉之於半夜津頭呼船彷徨竟至棄馬艱涉借鞋徒步之際自致遲滯而推其事勢容或有一分可恕之道軍號之從門隙相傳之時不問部將之名只傳該所之書員其所昏謬不審之罪在所難免尙之則來納兵曹之時刻早晩雖緣愼五之來傳而在渠則旣値閉門之後事當躬往崇禮門內等待分軍部將齎傳軍號而徒知直所擅離之爲難不顧軍號受來之所重以至於下吏之替受於門隙畢竟則雖自躬納於兵曹而莫重軍號中間替代之狀誠極痛駭當該部將洪愼五沈尙之竝先汰後拿何如傳曰允凡經宿處軍號豫爲啓下留置政院臨時出給自是常例而今番則事在倉卒做錯之失容或有可恕而沈尙之以分軍部將必不可離次汰去分揀爲先記過待用刑嚴施懲礪可也
정조 12년
李亨元以兵曹言啓曰依下敎隨駕禁軍及駕後禁軍武藝別監內吹兼內吹標下軍兵等處設粥以饋之意敢啓傳曰知道
정조 12년
李亨元以兵曹言啓曰今番幸行時隨駕將校軍兵各差備等犒饋依定奪以乾物分給之意敢啓傳曰知道
정조 12년
李亨元以訓鍊都監言啓曰依下敎隨駕將校軍兵等處設粥分饋之意敢啓傳曰知道
정조 12년
李亨元以訓鍊都監言啓曰依傳敎本局兼內吹三十名等處各木綿二疋式依例施賞之意敢啓傳曰知道
정조 12년
李亨元以訓鍊都監言啓曰今番幸行時隨駕將校軍兵及武藝別監等犒饋依定奪以乾物磨鍊分給之意敢啓傳曰知道
정조 12년
李亨元以禁衛營言啓曰依傳敎隨駕本營兼內吹三十名等處各木二疋依例施賞之意敢啓傳曰知道
정조 12년
李亨元以禁衛營言啓曰依下敎本營隨駕兼內吹及槍劍軍等處設粥分饋之意敢啓傳曰知道
정조 12년
李亨元以禁衛營言啓曰隨駕兼內吹及槍劍軍等處設粥分饋之意敢啓傳曰知道
정조 12년
李亨元以禁衛營言啓曰隨駕本營將校軍兵等處依定奪乾犒饋磨鍊分給之意敢啓傳曰知道
정조 12년
李亨元以御營廳言啓曰依下敎駕前別抄兼內吹及隨駕將校軍兵等處設粥分饋之意敢啓傳曰知道
정조 12년
李亨元以御營廳言啓曰本廳隨駕將校軍兵等處依定奪乾犒饋磨鍊分給之意敢啓傳曰知道
정조 12년
李亨元以御營廳言啓曰依傳敎本廳兼內吹三十名等處木綿各二疋式施賞之意敢啓傳曰知道
정조 12년
李亨元以守禦廳言啓曰依傳敎本廳招搖旗差備將校軍兵等處饋粥之意敢啓傳曰知道
정조 12년
李亨元以守禦言啓曰今番隨駕招搖旗差備將校軍兵等處犒饋依傳敎以乾磨鍊分給之意敢啓傳曰知道
정조 12년
李亨元以摠戎廳言啓曰今番隨駕本廳招搖旗差備將校軍兵等處依下敎以乾犒饋磨鍊分給之意敢啓傳曰知道
정조 12년
李亨元以工曹言啓曰江水自去夜四更量忽復漲溢數息之間平地水深幾近尺餘江邊途路間多沈覆船艙昨日修補處外自紅箭門內加上水爲一尺許廣爲三間餘而目今水勢漸增其爲驚惶罔措不可勝達今方另飭營繕急急補築之意敢啓傳曰知道
정조 12년
獻納申禹相疏曰伏以園陵禮展鑾蹕祗旋臣民抃幸大小惟均仍伏念臣於今日朝廷事竊有所慨然者夫以聖上祗述之孝有此江外幸行之擧而津路動駕有異平陸自下憂慮宜倍他時尤況躬冒風露野次江渚而船艙頹圮大駕遲待其爲罔措當復如何哉爲今日臣子者縱愧古人負土塡河之誠躬伏路左祗候起居此固情禮之所不容已者而伊日祗班堂上以上極爲零星殆不成樣揆以相規之義不可無警臣謂堂上軍銜中不參諸人竝施譴罷之典宜矣云云答曰省疏具悉祗迎班堂上以上事依施大抵設次與船所旣過帿場而左丘右水無非窄逕迎班之如許似無怪矣
정조 12년
正言柳疏曰伏以再昨謁陵之幸寔出我聖上値舊甲起愴慕之盛意而吉日旣涓半夜動駕旋以船艙浮橋之爲水所沈津頭露處幾至終日臣民之焦迫固不暇論國體之虧損更無可言身爲道伯守宰當初造築苟能前期董飭十分殫誠則雖有一時之雨水豈至沈沒之境且況駐輦江次進發無路則揆以道理固當身操版插挈軍呼丁顚倒赴役期於完固而不此之爲循例封啓於鑾輿將渡之時而不過四倅之請罷自己之待勘而已無一語及於設施改築之策者固難免沁泄袖手之罪而至於四邑守令或以地方或以董事其所擧行如是慢忽致有此無前之擧尤豈不痛駭也哉無論道臣守宰究厥所犯旣關國綱且係師律雖以我聖上涵容之仁特貸軍法施行姑令白衣從事而其在懲後之道不可以罷職薄勘而止臣謂前京畿監司洪秀輔其時四邑守令竝施竄配之典斷不可已也云云答曰省疏具悉再昨利涉賴是右相之功半日袖手藁土和水以待其水退此奚獨方伯守宰之罪乎竄配事已從大臣之請矣
정조 12년
敎京畿監司趙鼎鎭書王若曰岳牧掌八路之藩屛揀選惟重畿輔作四方之根本責任尤難如欲得人而授之其將捨卿而誰也惟卿公輔其望世祿之家詞藻精工擅皇猷黼黻之譽風範溫雅寔淸朝羽儀之姿周旋於玉署銓衡華顯之踐履已著徊翔於沁都隋府剸理之才諝可觀所以眷注之冞隆必欲藩任之歷試眷玆千里民止之域實是一國王化之源控制帶海被山素稱表裏之形勝風敎自近及遠宜先鎭撫而懷綏矧此賦徭徵發之繁有倍他道苟無聲望器局之譽難屬重毗玆授卿以京畿觀察使兼兵馬水軍節度使開城府留守江華府留守巡察使卿其展厥良規欽玆寵命詢諮弊瘼褰帷而懋振刷之效黜陟幽明攬轡而思澄淸之治威旣足以服猾宜存兼濟之恩明旣足以察微更思持重之體錢穀甲兵之摠攬克鎭三十州雄藩關防保障之交修毋負二千石隆寄自餘裁稟厥有典常於戲捍頭目而衛腹心乃知職分內事嚴鎻鑰而固扃鐍豈待勉强而能故玆敎示想宜知悉知製敎閔昌爀製進
정조 12년
戊申九月初八日午時上御重熙堂右承旨入侍時右承旨徐鼎修記事官金孝建尹行任金祖淳以次進伏訖上曰渡江時全船陷沒人命之致傷甚多云故心甚驚慘使政院問於各司盡得救濟致傷之人只龍虎營標下軍一名云比初料還可幸也鼎修曰連日捧甘各司招問諸營而陷溺不救者只一名而槪於當初所聞過情以爲專船致敗而大抵小船傾側幾乎陷溺故人皆夤緣傍船無所致傷只一軍失足落水云矣命退諸臣以次退出
정조 12년
戊申九月初八日酉時上御重熙堂軍士房承旨入侍時左承旨李亨元假注書白慶楷記注官金鳳顯記事官李相璜以次進伏訖上命書傳敎曰弘文提學待明朝牌招命讀公事書判付訖命退承史以次退出
정조 12년
兼都承旨沈豐之藥院直左承旨李亨元緣故出右承旨徐鼎修坐直左副承旨李時秀坐右副承旨尹行元坐同副承旨李敏輔坐直注書金孝建病一員未差假注書李貞運藥院直白慶楷仕直事變假注書申若樞仕
정조 12년
傳于徐鼎修曰下直守令留待未下直守令當日辭朝
정조 12년
傳于徐鼎修曰故重臣墓致祭有命似當下去參祭左承旨許遞前望單子入之待下批牌招察任
정조 12년
備邊司以兪恒柱爲東萊府使
정조 12년
李敏輔啓曰弘文提學徐有隣牌不進推考傳旨今方捧入而九日製命下之後如是違牌事甚未安更卽牌招何如傳曰允
정조 12년
李敏輔啓曰弘文提學徐有隣再牌不進推考傳旨今方捧入而九日製命下之後連事違召不卽擧行事甚未安所當更請牌招而係是一日三牌何以爲之敢稟傳曰更爲牌招
정조 12년
李敏輔啓曰弘文提學徐有隣旣已承牌奎章閣提學金鍾秀藝文提學吳載純竝卽一體牌招同參考試何如傳曰允
정조 12년
傳于李時秀曰左副承旨與弘文提學入侍
정조 12년
李敏輔啓曰奎章閣提學金鍾秀藝文提學吳載純牌不進推考傳旨今方捧入而同參考試旣有定式如是違牌事甚未安更卽牌招何如傳曰允
정조 12년
李敏輔啓曰奎章閣提學金鍾秀藝文提學吳載純再牌不進推考傳旨今方捧入而同參考試自是法典連違召命不卽承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 12년
傳于李亨元曰政官牌招開政
정조 12년
李亨元啓曰同副承旨李敏輔試所進去臣吏兵批兼進之意敢啓傳曰知道
정조 12년
有政吏批判書鄭昌順參判洪秉纘參議曺允大進右承旨徐鼎修進以沈鏶爲典籍以李晉秀爲宣陵直長以閔是祥爲靖陵直長東萊府使單兪恒柱
정조 12년
兵批判書李文源參判具㢞參議宋瑛病參知柳誼入直進副司直李敬震金思穆洪仁浩
정조 12년
以刑曹佐郞望筒傳于李時秀曰衿川縣監望筒勿施今日政擬入若此則望筒亦當自在勿施中以此分付
정조 12년
再政以李周賦爲內資奉事兪靖柱爲濟用奉事任好常爲衿川縣監
정조 12년
三政權文度爲長寧殿別檢崔粹絅爲永陵參奉尹玄錫爲北部都事
정조 12년
徐鼎修啓曰中部閑良李禹昌上言判付內其獨漏委折該房問于訓局以啓事命下矣問于訓局則以爲安樂峴補役時五人則或其身或其子皆赴役蒙賞至於李禹昌之父萬益旣在外方未參領役則初無論賞之可論渠之向時白活與否雖未知之初不赴役今以見漏稱冤事無可據極涉猥越云矣敢啓傳曰知道
정조 12년
以副校理沈能翼牌不進罷職傳旨傳于李敏輔曰只推
정조 12년
以張至冕李亨復徐季修囚單子傳于李時秀曰分揀放送
정조 12년
以金錄沈耉賢李尙說囚單子傳于趙衍德曰附過放送
정조 12년
以全羅監司啓本右道試取入格人開坐上試官罷黜事傳于李敏輔曰觀此狀辭賦居首幼學奇茂坤以試券之不滿三十句直爲拔去榜眼請令改修正年前旣有朝令道伯事可謂得體然壯元試券道伯見之之故有此査拔之擧而第二券以下若更有未準式而次次陞付則能無斑駁之歎乎試官罷黜固所不已擧子拔去宜屬令前蓋遐儒未必盡知大臣擧條故耳此意令該曹分付道伯奇茂坤勿拔此後更犯者斷不饒貸雖於已出榜之後狀請拔去賦作不特爲然詩券句數亦依今番右相所奏施行事仍令該曹知委諸道
정조 12년
李在學以義禁府言啓曰時囚罪人徐有大考律草記事命下矣徐有大備邊司草記內昨日回鑾時訓局別隊馬兵所騎船隻傾圮馬兵一名致傷云聽聞所及萬萬驚愕此必船小人多冒死爭光之致特敎嚴飭何如而爲大將者苟能預爲約束另加禁戢則寧有是哉拿問定罪罪取考律文則大明律不操練軍士條有曰守禦官不守犯律不操練軍士者杖八十大典通編推斷條有曰犯私罪杖八十奪告身三等犯枉法受贜外笞杖竝收贖矣徐有大杖八十收贖奪告身三等放送何如傳曰常時約束不嚴之罪烏可免乎元戎重任不可輕遞先廂與攔後所管各異本律公議區別以公罪勘放可也
정조 12년
以北評事朴基正狀啓馳往慶興詳察民情事傳于徐鼎修曰原下諭中詢瘼後有詳細條陳之命則觀此狀辭只云隨事殫竭而不言追後登聞事甚疎漏該評事推考北關民事夙宵憧憧寢食靡甘如有一夫一婦之殿屎是何異於若已推之蠲役之何如賙饑之何如參以事情兼採緩急無小無大以其意見仔細狀聞事更令廟堂嚴飭行會南北雖曰逈異主張拮据專委於道伯更以此意申飭該道臣無負委毗之意期活顚連之民生八路之中本道一方之困苦若此其爲㦖惻尤難容喩聞已出巡行到何地方而以見較聞輕重何居亦令論理狀聞
정조 12년
趙衍德啓曰訓鍊大將徐有大公罪勘放事命下矣卽爲牌招傳授命召及兼帶右邊捕盜大將命召大將牌傳令牌何如傳曰允
정조 12년
李在學以義禁府言啓曰今九月初四日左邊之次捕校徐鵬瑞嚴囚草記批旨內姑爲保放過五日畿沿直爲發配後草記事命下矣五日之限止於昨日而逃躱罪人尙未捕捉云徐鵬瑞京畿南陽府定配而以刑曹啓辭內辭意具罪目依例發遣府書吏押送配所之意敢啓傳曰只以一邊次校草記何也當該堂上推考其委折令政院問啓
정조 12년
趙衍德啓曰只以一邊次校草記何也當該堂上推考其委折令政院問啓事命下矣問于同義禁金載瓚處則以爲左邊行首軍官鄭德壽右邊行首軍官崔昌奎自刑曹移囚本府後鄭德壽慶尙道昆陽郡定配崔昌奎全羅道光陽縣定配之意草記批旨內保放出付該廳退限五日過五日後卽爲還囚草記事命下而五日已過罪人尙未促得依前還囚更爲草記雖承知道之批而姑無發配之命故今不得與徐鵬瑞一體擧行矣有此問啓之命不勝惶恐云矣敢啓傳曰知道書下似是混下政院之不卽微稟難免不審當該承旨推考首校姑不發配次校勿論更退五日之限又或愆限首校定配所草記事分付可也
정조 12년
李敏輔以弘文館言啓曰本館下番闕直事甚未安修撰趙雲紀閔昌赫副修撰金啓洛宋翼孝竝卽牌招以爲推移入直之地何如傳曰允
정조 12년
徐鼎修以武一所差備官以試官意啓曰本所今日平明開場自天字鳥銃試取之意敢啓傳曰知道
정조 12년
徐鼎修以武二所差備官以試官意啓曰臣所今日鳥銃試取擧子七十四人內貫一中二人邊三中一人邊二中二人邊一中十一人入格合爲十五人矣鳥銃今已畢放騎槍鱗次試取之意敢啓傳曰知道
정조 12년
徐鼎修以武一所差備官以試官意啓曰今日本所鳥銃應放擧子自天字至宇字半字六十九人內貫邊中一人貫一中二人邊二中一人邊一中十七人合爲二十一人昨日入格五日通計二十六人而已爲畢試今方計劃之意敢啓傳曰知道
정조 12년
徐鼎修以武一所差備官以試官意啓曰臣等進詣慕華館鳥銃應放擧子試取而天字二十四人內邊二中一人邊一中四人入格合爲五人而日暮姑停之意敢啓傳曰知道
정조 12년
李敏輔以漢城府言啓曰中部居沈光彬以其父年九十以上加資事上言判付內士庶人年九十加資載在法典外方則每年歲首抄出狀聞新有定式而京兆則無是例之故有此遺漏乎令該府査實草記老人之事有未可知何待回啓依法典待開政下批事亦爲分付事判下矣招致光彬査問其遺漏委折則渠則流寓京中已爲十年而其父尙今留在於原春道初則居生於淮陽近則住接於金城屢式年入籍於兩邑故京兆抄啓時果未得參云矣守銀旣是外邑人則今春自本府抄啓時遺漏事勢固然而考見府上帳籍則其年甲雖曰無差錯名字則在淮陽稱以壽啓在金城稱以守銀者未免相左加資一款之遽然許施事體未安何以爲之乎敢啓傳曰問于該道下批事分付
정조 12년
李敏輔以禮曹言啓曰北部居趙道源上言判付內該曹之尙不回啓極爲可訝詳考草記事分付事判下矣取考曹上文蹟則丙午四月忠淸道結城士人趙鎰孝行之卓異因前道臣金光默狀啓自本曹署經大臣以給復停當而再昨年以後連値事故比等別單不得書入之意敢啓傳曰知道特爲給復
정조 12년
徐鼎修以兵曹言啓曰景福宮衛將車潤泰身病猝重時月之內無望供職呈狀乞遞輪番之任不可久曠改差何如傳曰允
정조 12년
徐鼎修以兵曹言啓曰京畿楊州居孔莫乭上言啓下臣曹而渠等五兄弟以孔姓入屬兵曹奴婢案令該曹考例免賤事得蒙天恩爲辭矣渠以當初逆家奴婢甘心使役屬公本曹不過數年敢生免賤之計至煩天聽究其心術萬萬痛惡待用刑嚴刑懲礪而渠姓旣爲孔字則似免賤役使之免賤何如傳曰允
정조 12년
徐鼎修以壯勇營言啓曰今番幸行時本營隨駕將校軍兵犒饋事命下矣依例以乾犒饋磨鍊分給何如傳曰允
정조 12년
徐鼎修以訓鍊都監從事官以都提調意啓曰臣依下敎開坐禁衛營馬兵別將李應爀哨官李天晟差官執事全弘喆等拿入推問則以爲別隊馬兵一百名分半五十名哨官領率侍衛於駕前別抄頭局五十名別將領率侍衛於駕後禁軍尾局而及渡津頭船隻未備先後隊同爲聚立於御幕次之後矣宣傳官持信箭來宣下敎使之領率先渡住陣於越江廣闊處待大駕渡津依先後次第扈衛云故艱得三船先載先隊馬兵幾渡彼邊致此渰沒云云天晟弘喆之供大體同然矣觀勢渡涉之敎臣旣親承筵敎備局草記批答亦以觀勢渡涉爲敎則今此所供內宣傳官所傳未免大段違錯累加盤問一向質言此甚可怪豈或宣傳官未能詳傳下敎歟別將哨官各皆一員旣無推諉之人百名別隊聚立一處同在未渡之時則本罪輕重別無先後之可論惶恐敢啓傳曰信箭則初旣混傳別遣令旗屢次下敎使之觀勢渡涉亦已査實於聽命之宣傳官傳令之巡令手渠輩所供中不聞知云者極爲可駭宣傳官及旗手送于卿處卿其詳問後更爲査實於別將等處草記可也
정조 12년
徐鼎修以訓鍊都監從事官以都提調意啓曰別將李應爀哨官李天晟以下敎內辭意更加推問則以爲宣傳官信箭下敎祗受後覓得三船與先隊馬兵若而人同爲渡津故追後紅令旗下敎未得承聞云矣身爲別將哨官留置許多馬兵於越邊獨先登舟使在後者任其爭渡全不檢飭者萬萬駭然是本罪之外又添重罪不可以未聞追後下敎遽或寬恕所謂隊長旣承紅令旗分付之後仍不傳布於別將哨官者亦極可駭爲先除汰待用刑嚴棍以懲有不可已惶恐敢啓傳曰知道不待軍兵之渡涉別將哨官之違法占便先爲越去以致勿令渡涉之命不得傳致於將領此一可駭也白晝穩津執船何難況別隊馬兵元定船隻以八隻比別抄等陪數磨鍊之意果安在哉此二可駭也出宮日曉頭水勢漲溢而渠輩爭先紜聒云故特遣宣傳官李儒敬等持信箭令旗屢次嚴飭勿令渡涉留駐此邊以待更下之令事申申分付矣天明後問之所謂別將以下以至火兵卜馬軍無一人形影伊時欲爲嚴處而未果此三可駭也由前由後渠輩所爲萬萬無狀且況隊下軍所騎小船接置雜人馬雜人馬則能躍出得免云所謂將領之如偶人推此可知昨日處分中哨官姑勿論而觀此所供先後隊卒合在此邊別將哨官同乘越去云則與駕前後分領有異揆以挨次之制不可無等分別將李應爀依前下敎令該府定配所卽爲發配哨官移義禁府以次律奪告身五等放送以懲日後事嚴飭分付可也
정조 12년
李敏輔以訓鍊都監言啓曰先朝御筆奉納人本局無料出身金載興從願付料事命下矣載興自願在於別騎隊或局出身而兩處時無見窠來頭待有窠付料之意敢啓傳曰知道
정조 12년
徐鼎修以訓鍊都監言啓曰備邊司草記批旨渰死馬兵令本營別施恤典事命下矣渰死馬兵高再衡家木綿三疋錢文五兩題給之意敢啓傳曰知道
정조 12년
李敏輔以刑曹言啓曰再昨日動駕時西部居私奴加雪伊擊錚於衛外故考取其原情則以爲其上典樂純一自受罪之後家産蕩敗洪州廣州安山積城等所在土地不知歸於何處矣伏承田土出給之聖敎而吳景雲李等與禁府書吏梁啓賢暗地符同偸出文券肆然斥賣實爲至冤各處畓地一一推給云矣今此加雪伊所供不過土地推尋之事則內有法司外有營邑而敢以逆家之奴作此呼籲之擧者萬萬無嚴原情勿施猥越之罪考律重勘何如傳曰隄防所在萬萬無嚴出給之聖敎等說尤極痛駭豈可以此事循例防啓乎此草記勿施鳴錚漢痛懲可也
정조 12년
李敏輔以刑曹言啓曰再昨日動駕時西部西江居良人金在深擊錚於衛外故取考其原情則以爲船民之弊不一其端而其中最難支者一則洪州稅船之弊二則別營濫捧之弊三則三營門移劃作米之弊而各邑稅船例給之數嶺南則每石四斗五升湖南則每石四斗酌定而至於洪州則只以每石一斗五升出給船人勒令裝載而及到京江若劃給別營則一船無面乃至數百石之多各倉斗斛必有一定之規而惟彼別營下屬敢爲他倉所無之法者豈不至冤乎三營門移劃作米則營門所屬不顧法意科外濫捧故一石所納乃納十六石千石所納乃納千五百石而後始爲無事依宮納例自惠廳捧上移送則營門不失元定之數船人自無欠縮之弊洪州則本邑稅穀船價後卜等節依隣近邑例更爲磨鍊則可除巨弊今此三條弊端乞令廟堂永爲釐革云矣洪州稅船之弊李云大原情草記已請行査而別營濫捧之弊不待民言聖念業已洞察來頭痛革之策責在有司至若營門作米之科外濫雜觀於別營可以反隅而其所變通之方有非臣曹所可論斷爲先以此意申飭於各該營門四件外瀆擾之罪不可以民隱而有所容貸考律勘處何如傳曰雖是四件之外洪州船費事本自零星致此江民之呼冤不可謂之過實令該道別講矯弊之方提速論理狀聞事措辭行會俾無因循之弊可也
정조 12년
李敏輔以刑曹言啓曰再昨日動駕時忠淸道鎭川居幼學金泗潤擊錚於衛外故取考其原情則以爲戊申賊之璟來據本縣渠祖天柱與弟天章及子聲秋等揮劍衝突排入賊徒爲兇鋒所擊渠從祖亦爲賊矢屢中渠父聲秋擊斬之璟之兩奴因被賊刃所傷而渠祖則雖幸不死兄弟之或生或死實無異同而天章贈職旌閭渠之祖與父各給復戶欲爲一陳贈職之請而未果矣幸於今春有戊申倡義褒揚之下敎故一鄕上下敉擧渠之祖與父事實尙未蒙褒贈矣及見關文之來到者則謂以將校金天柱子孫食物存恤渠先祖按廉使士廉以來世襲冠冕則將校二字固是爽實特命釐正獲蒙贈職旌閭云矣渠之家閥旣是士族則將校之稱無怪稱冤而朝家恩典皆以本道搜訪之啓爲據則不辨於營邑而直請釐正極爲猥越至若食物存恤旣出特恩旌贈殊典豈可疊施原情內辭意勿施何如傳曰允下送該道査考處之可也
정조 12년
李敏輔以刑曹言啓曰動駕時忠淸道洪州居良人李云大擊錚於衛外故取考其原情則以爲本州五島俱在僻海居民活計俱是漁採而近以京船捉納事家家丁壯括盡家藏乘船結隊長浮海上遮截京船要路若遇過船則一齊圍住執捉而京船之撞着此患已多年所及見島船齊起摶戰投礫下杖致其死力而捉船者船不捉則死故亦捨命直前破頭折肢流血滿身間多被擠墜水埋骨泥底此何景像自正月至四五月不息捉滿七八船然後方可脫歸而漁採節晩生業全失將有十室九空之嘆伏想船民之必欲遠避者只以船價最薄而捧載多奸故也若使後卜船價與他道同而捧上裝載俱無他奸則不待勒執而船將自至不此之爲公然殺人故昨年秋冒犯天聽請以洪州稅穀後卜從優磨鍊則天鑑孔昭幾乎依施而道狀以近無捉船爲辭而今年依舊捉船倒懸之急未聞有解依昨年聖敎永爲定奪以除此患云矣係是四件外事自臣曹考律勘處而其所呼籲則有關民隱連年煩徹似有切至之苦而然令本道詳査弊源論理狀聞後稟處何如傳曰以江民被執之弊纔因他供有措辭下批者此供乃捉船之弊而究厥弊源卽一串貫來船費釐正則兩弊自祛一體措辭行會該道矯弊之方斯速講究以聞事分付可也
정조 12년
李敏輔以刑曹言啓曰再昨日動駕時全羅道濟州居將校文雲彩擊錚於衛外故取考其原情則以爲靈光茂長兩邑貢作米一百四十石自朝家劃給濟州以爲將士養享之需矣去甲辰春濟州監色高泰岑康世甫出來輸送而自春至秋杳無入送之擧故渠奉官令出來探知則茂長居郭通健羅五采金尙得崔恒斗鄭石履等甘誘本州監色貢作米九十六石幻弄作戲互相貿販故二十七石督捧輸送當初茂長米百石載送於韓貴同船隻本縣權校郭通健奸吏羅五采張大益等作奸分食後歸咎於渠誣訴勒徵世間寧有是事乎今正月呈訴刑曹發關巡營而適値本官上京之時分付鄕廳各人等使之頭面以處矣不意官屬輩誣囑官家終不査處乞令道臣嚴覈處決云矣曾以此事呈于臣曹行關本道使之査處則設有稱冤之端更呈法司或巡營猶或可也而肆然呼籲極爲猥越原情勿施考律勘處何如傳曰民習可駭遠涉重溟有此呼籲嚴飭該道斯速推給俾無呼冤之弊可也
정조 12년
李敏輔以刑曹言啓曰動駕時西部西江居良人崔得尙擊錚於衛外故取考其原情則以爲江華甲串玉浦皆置監考四五名每乘小飛舸逐執過去之船稱有築城時木石輸運之役捉船回拍至於多日又稱自官貿易板索搜探船中之物傾盡粒米分錢而後乃放過而船主沙格若或違拒則鞭扑狼藉名雖監考實則水賊又有所痛恨者兩處監考侵漁之不足其所親兩班及雜物無價而使之上船任其所向則裝穀之帆或愆二三旬之期販鮮之掉或失數百之利故京江之人各各出斂給于監考以爲契防而監考之爲弊莫不切齒特令備局革罷甲串玉浦監考以除無窮之弊云矣雖以民瘼爲言旣非四件內事猥越之罪考律勘處若其本事則設或言多過實所謂監考之弊到處則然申飭該府嚴加禁斷痛革謬習俾無更爲煩徹之弊何如傳曰監考之弊不問可知令守臣親執詳査決處後形止狀聞事分付可也
정조 12년
李時秀以刑曹言啓曰再昨日動駕時全羅道海南居幼學李彦一等擊錚於衛外故取考其原情則以爲去六月分本縣縣監申處文莅官以後本縣年久帳籍謂以無用浮造還紙次多數負出不知爲幾何馱而中間遺失又爲許多或爲役夫之塗窓或爲官吏之抺壁故一鄕士民不勝憤惋發文齊會擧狀呈訴則本官拿捉諸儒具枷牢囚城化之間不能抗爭各自圖生皆以罷散而冤鬱之心去而愈甚去月分呈訴巡營則題辭內藏籍法意本自至重則如是閪失萬萬可駭各別嚴飭禁斷雍正乙卯以前帳籍見在與否爲先論報云故卽付營題於本官則本官謂之以誣陷土主多發將差東西搜踉一邑汹懼罔知攸措或避或走而其中未及隱避而見捉者重枷鎖囚至爲三十餘人之多噫嘻累百年傳來帳籍大小邑民之先祖名貼摩蹯於奴隷之足又於今秋監試特擧停擧本縣儒生未有一人之觀科豈不徹骨而憤痛哉伏乞作還帳籍辱人先祖之罪依律重勘帳籍則使本道瞻出於留營件後出給本縣俾洩渠等無限憤痛云矣今此呼籲雖非四件內事審有是也則帳籍之浮作還紙誠極驚駭儒生之特揭停擧未知委折分付道臣査實狀聞後稟處至於請勘土主大關民習亦係後弊狀頭李彦一自臣曹考律重繩何如傳曰毋論本事虛實土民之誣辱土主大關民習狀頭各別嚴治帳籍之作紙邑儒之停擧誠有是也不可但以該怪言令道伯除尋常親執詳査卽爲狀聞事嚴飭該道可也
정조 12년
李敏輔以刑曹言啓曰動駕時忠淸道瑞山居良人文萬才擊錚於衛外故取考其原情則以爲渠父乙乭卽緣坐罪人㻋之奴子渠母順今乃富平李姓兩班婢子而三十年前竝二子一女納價贖身於母上典故本郡帳籍亦以良人載錄積有年所而㻋之弟正法之後自本郡捉去渠母及渠之同生弟妹謂之㻋家奴俾故現納渠之母子女之贖券則本郡退却曰分揀與屬公當在於戶曹非本郡所可擅斷奪入贖券一倂花名牒報戶曹混坐屬公之科者豈不至冤乎伏乞査實其贖良委折俾免屬公云矣渠之屬券果爲明白則伊時本官豈有屬公之理而到今年冬後稱以混入肆然呼籲者有關後弊不可以事屬四件有所曲恕原情勿施文萬才自臣曹懲礪放送何如傳曰允
정조 12년
李敏輔以刑曹言啓曰再昨日動駕時西部居進士李安默擊錚於衛外所當捧供以入而安默與安錫良以山地相訟事三次擊錚自本道從公決給事入啓蒙允行會本道矣取見月初所下該道啓本則營邑又置安默於落科仍以待用刑嚴治之意論列爲辭而今此安默不有累度之決敢生猥越之計兄弟迭出四次鳴金者揆以紀綱誠極駭然原情勿施李安默照法嚴勘何如傳曰允
정조 12년
李敏輔以刑曹言啓曰再昨日動駕時京畿果川居盲人沈尙爀擊錚於衛外故取考其原情則以爲渠之五代祖鐸卽靑松伯德符之七世孫也萬曆戊子登科授宣傳官兼備邊郞壬辰夏倭寇猝至列郡瓦解申砬爲三道巡邊使禦賊時鐸慷慨不已請以殉國宣祖壯而嘉之特爲訓鍊判官仍賜戰馬資裝矣砬兵敗於達川車駕出幸平壤故復從統禦使申硈戰死臨津時年三十有一也首赴大難身槀草莽而訖未蒙旌異之典云矣雖係爲先之事旣在干恩之科原情勿施其猥越之罪所當勘處而篤疾之類不足深責嚴飭放送何如傳曰允